
A kirakat, mint testet öltött reklám szerepe az X és Y generációk életében

A kirakatok mindennapos elemek az életünkben. Némán irányítanak, tájékoztatnak, befolyásolnak bennünket úgy, hogy észre sem vesszük. Amellett, hogy hatással vannak az érzékszerveinkre, meghatározhatják cselekvéseinket és döntéseinket. Ez megnyilvánul a marketingben is, egyre gyakrabban alkalmaznak különféle modern eszközöket figyelemfelkeltésre, kommunikációra és számos egyéb funkcióra. Manapság szükség van valami újra, valami különlegesre, amivel ki lehet tűnni a többi üzlet közül, ezzel megszüntetve a túltelített piac egyhangúságát. OTDK dolgozatunk témája a kirakatok befolyásoló szerepe az X és Y generációk életében. Célja, hogy fényt derítsen az összes olyan manipulációs tényezőre, ami mellett nem tudunk elhaladni ingerhatás nélkül. A kutatásnak a segítségére a Tobii technology által fejlesztett szemkamerás műszert használjuk. A készülék megvilágítás és optikai szenzorok segítségével gyűjt adatokat a tekintet irányáról vagy a szemmozgásáról és ezt egy videón rögzíti. Ez által megfigyelhetjük, hogy az emberi figyelmet mi befolyásolja. Az ok, amiért ezt a témát választottuk, mert a mai modern világban az érzékszervi marketingnek egyre jobban felerősödik a szerepe, illetve felismerik a fontosságát és hatással van az emberekre. Így a kirakatok szerepe is felerősödött tekintve a divatra. A dolgozat ismerteti a figyelemfelkeltő elemeket, marketingkommunikációs eszközöket. Mivel marketingelemző szakirányon tanuló hallgatók vagyunk, ezért is tartjuk fontosnak és érdekesnek ezt a témát.



